„Az én babám kis kunyhója…” – Hegedüsné Jókay Jolán szerint (Jókai és Laborfalvi Róza. Bp. 1927. 133.) Jókai többek között ezzel a dallal szokta elaltatni fogadott leányát (valójában Laborfalvi Róza unokáját), a kis Rózát. Jókai Bolondok grófja és A kiskirályok c. regényeiben is idézi ezt a népdalt. Gulyás József (Jókai és a népdalok. Népélet 1925.) Erdélyi és Kriza népdalgyűjteményeire hivatkozik, mint a dal lelőhelyére, ám ezekben nem találjuk meg. De dr. Sebestyén Gyula Dunántúli Gyűjtésében (Magyar Népköltési Gyűjtemény VIII. Bp. 1906. 235.) a dal teljes szövegét elolvashatjuk:

Az én rózsám kis gunyhója
Többet ér, mint Buda vára.
Ragyogó csillagom, galambom!
Buda vára az országé,
De a gunyhó a rózsámé.
Ragyogó csillagom, galambom!
Az én rózsám kökény szeme
Többet ér, mint Zala megye.
Ragyogó csillagom, galambom!
Zala megye az uraké,
De a rózsám csak magamé.
Ragyogó csillagom, galambom!

(Zalaszentgrót, Zala m.)