A szultán újít – II. Mahmud szultán 1826-tól kezdve a nagyhatású reformok egész sorát valósította meg birodalmában. Legelőször, 1826 júniusában megszüntette a janicsárság intézményét, s az ellenálló janicsárok tízezreit halomra lövette. Ezután nyugat-európai (elsősorban francia) minta szerint szervezte át a hadsereget, s részben az ország közigazgatását is. Az újítások ellenzőit – akik több ízben szerveztek összeesküvéseket – halállal vagy száműzetéssel büntette. Jókai ezeket az eseményeket elsősorban Baptistin Poujoulat Geschichte des Osmanischen Reichs (Uebersetzt und bis auf die neueste Zeit fortgesetzt von Julius Seydt. Leipzig 1853.) c. munkája nyomán mondja el, amelyet már 1853/54-ben, A fehér rózsa és A janicsárok végnapjai c. regényeinek írásakor is felhasznált. (Vö. jelen kritikai kiadás 7. k. 388–99., 434–41.) Az itt említett eseményeket a könyv 23. fejezete (az id. és Jókaitól használt német kiadás 283–91. lapja) írja le.