Történetünk idejében – Jókai nem határozza meg egyértelműen a cselekmény időpontját. A regényben néhol felbukkanó, támpontul kínálkozó dátumok ellentmondanak egymásnak. Az al-dunai hajóút során Timár két, a Veterani-barlanghoz kapcsolódó eseményt mond el Timéának. Az első, amelyről Timár mint „száznegyven évvel ezelőtt” lezajlott összecsapásról beszél, 1692-ben történt. (Lásd a 49 : 8 sorhoz fűzött magyarázatot.) Eszerint a cselekmény kezdetének dátuma 1832 lenne. Ám Timár ugyanekkor egy „most negyven éve” lefolyt harcról is említést tesz. Ez utóbbi a valóságban 1788-ban volt. (Lásd a 49 : 13 sorhoz fűzött magyarázatot.) Eszerint tehát 1828-ra kellene kelteznünk a regényt bevezető eseménysort. Ezzel a dátummal hangzik egybe az is, amit Teréza mond el Timárnak a 82–83. lapokon: hogy ti. a férjét halálba kergető üzleti katasztrófa „ezelőtt tizenkét évvel”, „az 1816-i rettenetes évben” történt, s ő azóta él a Senki szigetén. Később (142 : 3–4) Kacsuka arról beszél, hogy „a múlt évben őfensége Ferdinánd trónörökös meglátogatott bennünket.” V. Ferdinánd 1835-ben lépett trónra, ennél későbbre tehát nem tehetjük a cselekmény indulását. A felsorakoztatott adatok és más, a regényben elszórt apró célzások alapján annyi bizonyos, hogy a történet az 1820-as évek végén vagy az 1830-as évek elején kezdődik meg. Ekkortól a végkifejletig, Athalie gyilkossági kísérletéig mintegy 9–10 év telik el. Az ötödik rész epilógusszerű utolsó két fejezetében viszont azt írja Jókai, hogy „negyven év múlt el” a regényben leírt események óta. Ez ismét ellentmondáshoz vezet, hiszen ha akár a legkorábbi, 1828-i évszámhoz adunk hozzá előbb 10-et, majd 40-et, a regény keletkezési événél későbbi időpontot kapunk eredményül.